**NAVODILO ZA IZPOLNITEV POROČILA O DOBAVAH BLAGA IN STORITEV IZ 76.a ČLENA ZDDV-1**

**1 OBVEZNOST POROČANJA**

Pravna podlaga za poročanje in izpolnjevanje ter predložitev poročila o dobavah blaga in storitev po 76.a členu je v Zakonu o davku na dodano vrednost (v nadaljnjem besedilu: ZDDV-1). To navodilo pojasnjuje, kako davčni zavezanec, ki je identificiran za namene DDV v Sloveniji, izpolnjuje poročilo, ko opravlja dobave blaga in storitev, za katere je prejemnik dobav in storitev plačnik DDV na podlagi določbe 76.a člena ZDDV-1. Vrednosti o dobavah, ki se vpisujejo v poročilo, se zaokrožijo na cele vrednosti v evrih, navzdol na najbližji evro za vrednosti v centih med 0 do 49 in navzgor na najbližji evro za vrednosti v centih med 50 do 99.

V skladu z 92.a členom ZDDV-1 mora davčni zavezanec, ki opravlja dobave blaga ali storitev, za katere je na podlagi 76.a člena ZDDV-1 prejemnik plačnik DDV, sestaviti poročilo o teh dobavah za koledarski mesec, v katerem je opravil zadevne dobave, ali v katerem mora popraviti podatke o zadevnih dobavah iz preteklih obdobij.

Davčni zavezanec predloži poročilo davčnemu organu **v elektronski obliki** preko sistema e-Davki do zadnjega delovnega dne naslednjega meseca po poteku koledarskega meseca.

ZDDV-1 v 141. členu določa, da se z globo od 2.000 do 125.000 evrov kaznuje za prekršek pravna oseba, samostojni podjetnik posameznik ali posameznik, ki samostojno opravlja dejavnost, če ne predloži davčnemu organu poročila o dobavah blaga ali storitev po 76.a členu ZDDV-1 oziroma ga ne predloži v predpisanem roku za predpisano obdobje ali ga ne predloži na predpisani način.

**2 DOBAVA BLAGA IN STORITEV, ZA KATERE JE KOT PLAČNIK DDV NA PODLAGI 76.a ČLENA ZDDV-1 DOLOČEN PREJEMNIK**

Dobave blaga in storitev, za katere je kot plačnik DDV na podlagi 76.a člena ZDDV-1 določen prejemnik, so:

a) gradbena dela, vključno s popravili, čiščenjem, vzdrževanjem, rekonstrukcijo in rušenjem v zvezi z nepremičninami;

b) posredovanje osebja, vključenega v dejavnosti iz prejšnje točke;

c) dobava nepremičnin iz 7. in 8. točke 44. člena ZDDV-1, če se je dobavitelj odločil za obdavčenje v skladu s 45. členom ZDDV-1;

d) dobava odpadkov, ostankov in rabljenega materiala ter storitev iz Priloge III a,ki je priloga ZDDV-1 in njegov sestavni del;

e) prenos pravic do emisije toplogrednih plinov, kakor so opredeljene v zakonu, ki ureja varstvo okolja.

**3 IZPOLNJEVANJE POROČILA O DOBAVAH BLAGA IN STORITEV IZ 76.a ČLENA ZDDV-1**

V poročilo se vpišejo:

1. **podatki o dobavah blaga in storitev za tekoče obdobje:**

* polje A1: zaporedna številka vpisa;
* polje A2: identifikacijska številka za DDV prejemnika blaga ali storitev, ki ni označena s črko P;
* polje A3: skupna vrednost dobav blaga in storitev ter prejetih predplačil, brez DDV, v evrih po posameznem prejemniku v obdobju poročanja;
* polje A4: seštevek skupnih vrednosti dobav blaga in storitev ter prejetih predplačil, brez DDV, v evrih za vse prejemnike, ki je enak seštevku vrednosti dobav iz polja 11a obračuna DDV.

1. **popravki podatkov za pretekla obdobja poročanja:**

Popravki podatkov za pretekla obdobja poročanja se izpolnjujejo v poljih od B1 do B3, in sicer:

1. če je vrednost iz preteklega obdobja poročanja (polje A3) napačna, ker obveznost poročanja sploh ni nastala, se namesto te napačne vrednosti v polje B3 zapiše vrednost nič ( 0 );

2. če se vrednost iz preteklega obdobja poročanja (polje A3) popravlja (npr. pravilna vrednost je 120 in ne 100, kakor je bilo izkazano), identifikacijska številka pa se ne spremeni, se napačna vrednost popravi tako, da se v polje B3 zapiše skupna nova (pravilna) vrednost;

3. pri popravku identifikacijske številke za DDV prejemnika je treba vključiti tudi predhodna zapisa, navedena pod 1 in 2, čeprav se vrednosti ne spremenijo; tako se najprej vpiše napačni zapis identifikacijske številke, v polje B3 pa se zapiše vrednost nič ( 0 ), hkrati pa se v naslednjo vrstico polja B3 vnese zapis s pravilnimi podatki.

* polje B1: obdobje poročanja, na katero se nanaša popravek, pri čemer se navedeta leto in koledarski mesec, na katera se popravek nanaša;
* polje B2: identifikacijska številka za DDV prejemnika blaga ali storitev in prejetih predplačil, ki ni označena s črko P;
* polje B3: vrednost nič ( 0 ) ali nova (skupna) vrednost dobav blaga in storitev ter prejetih predplačil po posameznem prejemniku.

**4 PRIMERJAVA PODATKOV MED POROČILOM IN OBRAČUNOM DDV**

Pri davčnem zavezancu, identificiranem za namene DDV v Sloveniji, ki opravlja dobave blaga ali storitev iz 76.a člena ZDDV-1, mora biti za obdobje poročanja vrednost iz polja A4 poročila enaka vrednosti iz polja 11a obračuna DDV. Za davčne zavezance, ki predlagajo obračun DDV za koledarsko trimesečje, se primerjajo podatki iz obračuna za koledarsko trimesečje s podatki iz poročil za ustrezne tri koledarske mesece.

**5 IDENTIFIKACIJSKA ŠTEVILKA ZA DDV**

Pomembno je, da se dobavitelj blaga oziroma storitev prepriča, ali je prejemnik v trenutku, ko nastane obveznost za obračun DDV od dobav blaga, storitev in predplačil, o katerih se poroča v poročilu o dobavah blaga in storitev iz 76.a člena ZDDV-1, identificiran za namene DDV in mu identifikacijska številka za DDV ni izdana zgolj zaradi obveznosti obračuna DDV od pridobitev blaga znotraj Unije ali prejema oziroma opravljanja storitev iz prvega odstavka 25. člena ZDDV-1[[1]](#footnote-1) oziroma, da ne gre za davčnega zavezanca, vključenega v posebno ureditev za opravljanje storitev mednarodnega občasnega prevoza potnikov.

Preveritev, ali je neka identifikacijska številka za DDV veljavna ali ne, se lahko opravi z vpogledom v seznam davčnih zavezancev, objavljen na spletni strani Finančne uprave RS (<http://www.fu.gov.si/javne_objave/seznami_davcnih_zavezancev/>).

Osebe iz d) točke prvega odstavka 4. člena ZDDV-1, ki obračunavajo DDV le od pridobitev blaga znotraj Unije in so plačnice DDV na podlagi 5. točke prvega odstavka 76. člena ZDDV-1 ali obračunavajo DDV le od prejetih storitev in so plačnice DDV na podlagi 3. točke prvega odstavka 76. člena ZDDV-1, ali davčni zavezanci iz 94. člena ZDDV-1, ki so identificirani za namene DDV na podlagi četrtega odstavka 78. člena ZDDV-1, ker opravljajo storitve na ozemlju druge države članice, za katere je plačnik DDV v skladu s 196. členom Direktive Sveta 2006/112/ES izključno prejemnik storitev in za katere se ne uporablja mehanizem obrnjene davčne obveznosti iz 76.a člena ZDDV-1, so na seznamu davčnih zavezancev na navedeni spletni strani Finančne uprave RS označeni s črko P.

Davčni zavezanci, ki uporabljajo posebno ureditev za opravljanje storitev mednarodnega občasnega prevoza potnikov, za katere se ne uporablja mehanizem obrnjene davčne obveznosti iz 76.a člena ZDDV-1, so na seznamu davčnih zavezancev na navedeni spletni strani Finančne uprave RS označeni s črko O.

Če identifikacijska številka za DDV prejemnika ni veljavna ali je označena s črko P ali O, se mora dobavitelj povezati s prejemnikom in ga prositi za obrazložitev.

Če prejemnik v trenutku nastanka obveznosti za obračun DDV ni identificiran za DDV ali je identificiran za DDV zgolj zaradi obveznosti obračuna DDV od pridobitev blaga znotraj Unije ali prejema oziroma opravljanja storitev iz prvega odstavka 25. člena ZDDV-1 oziroma je vključen v posebno ureditev za opravljanje storitev mednarodnega občasnega prevoza potnikov, niso izpolnjeni pogoji za prenos obveznosti plačila DDV na prejemnika dobave. To pomeni, da mora plačati DDV dobavitelj, ker se mehanizem obrnjene davčne obveznosti v tem primeru ne uporabi.

1. Oseba iz d) točke prvega odstavka 4. člena ZDDV-1 oziroma davčni zavezanec iz 94. člena ZDDV-1, ki je identificiran za namene DDV na podlagi četrtega odstavka 78. člena ZDDV-1, je na obrazcu DDV-P2 označil najmanj eno izmed polj 17, 18 ali 19. [↑](#footnote-ref-1)